टॉलीवुड की जूनियर आर्टिस्‍ट ने फिल्‍मी दुनिया की स्‍याह तस्‍वीर पेश की है। हैदराबाद में जुटी महिला कलाकारों ने बताया कि छोटी-मोटी भूमिका देने के एवज में शारीरिक संबंध बनाने के लिए मजबूर किया जाता है। तकरीबन 15 जूनियर महिला कलाकारों ने इस दौरान अपनी व्‍यथा साझा की। टॉलीवुड उद्योग में पिछले 10 वर्षों से सक्रिय संध्‍या नायडू ने इस दौरान चौंकाने वाला खुलासा किया। वह स्‍क्रीन पर आमतौर पर मां या फिर चाची की भूमिका निभाती हैं। उन्‍होंने कहा, ‘मैंने ज्‍यादातर मां और चाची की भूमिकाएं निभाई हैं। वे लोग सुबह में शूटिंग के वक्‍त मुझे अम्‍मा कह कर बुलाते हैं और रात में साथ सोने के लिए बुलाते हैं।’ उन्‍होंने बताया कि फिल्‍म में भूमिका मांगने पर हमेशा पूछा जाता है कि इसके बदले में उन्‍हें क्‍या मिलेगा। संध्‍या ने बताया कि काम खत्‍म करने के बाद घर आने पर व्‍हॉट्सएप पर बात करने के लिए मजबूर किया जाता है। अभिनेत्री ने कहा, ‘उनमें से एक व्‍यक्ति ने मुझसे पूछा था कि मैंने क्‍या पहना है? जो पहना है क्‍या वह पारदर्शी है?’